A doctrina politica d'o libro charra d'o suyo malestar con a democracia, con una Francia que ye ""enemiga mortal d'o pueblo alemán"", con o socialismo y con o chudeo-bolchevismo, y tamién d'una concepción darwinista de luita entre unas razas que nunca no pueden estar iguals. Hitler afirmaba que a sociedat perfecta yera una piramide social que tendría en a suya cuspide a raza alemana, que sería a raza d'os sinyors (Hitler, quan en charra, la califica indistintament de ""raza aria"" u de ""raza nordica""). Sindembargo, caldría ""purificar"" ista raza, sacando-ie totz os ""elementos foranos"" u ""no alemans"", chodigos, homosexuals u malautos, y asinas ista raza purificata podría dominar o mundo emplegando a fuerza d'estar menester. Hitler adhibió a la teoría tradicional conservadora d'o panchermanismo, que pretendeba unir a totz os alemans etnicos en un unico estato, a suya ideya d'un Lebensraum u espacio indefinito a conquerir ta premitir a supervivencia d'os alemans, espacio que caldría conquerir a d'atras razas ditas ""inferiors"" como polacos u atros pueblos eslavos consideratos Untermensch (""sub-hombres"" u ""infra-hombres""). Tamién gosaba charrar en a suya obra d'os chodigos, un pueblo que deciba que calía ""erradicar"" y mesmo ""aniquilar"", en estar no nomás una raza inferior sino tamién una raza periglosa por as suyas capacidatz de contaminación d'a pureza d'a raza superior alemana.